© Цветелина Белутова Сергей Станишев

БСП прехвърли вината за изборната си загуба на правителството, което голяма част от избиратели им не припознавали като свое.

След заседание на Изпълнителното бюро на БСП, което за втори път обсъжда резултатите от евровота, Борислав Гуцанов обяви, че предстоят промени в партийното ръководство, но не и на лидера Сергей Станишев. До началото на следващата седмица пък се очакват смени в правителството, които щели да станат след анализ на едногодишното управление в самия кабинет и в партията - мандатоносител, и след обсъждане с коалиционните партньори от ДПС.

Самият Сергей Станишев не излезе пред камерите и микрофоните. За последно той се появи публично миналия петък на заседанието на парламента. Той не говори и след първото следизборно заседание на ръководството на БСП в петък вечер.

Хората не виждат достатъчно лява политика от правителството, което работи с мандата на БСП, и затова трябва да се засили участието на социалистите в кабинета, смятат от партията. Според зам.-председателят на партията Димитър Дъбов и члена на ръководството Борислав Гуцанов, които единствени направиха изявления днес, не е задължително активното участие на левицата да бъде чрез партийни фигури, а със засилване на лявата политика в сферата на здравеопазването и на големите проекти като "Южен поток", пристанище "Варна" и други, на базата на които щели да бъдат направени смените в кабинета.

Като една от причините за неуспеха на изборите зам.-председателят по организационните въпроси Дъбов посочи отношението към Русия. "БСП е припознавана като русофилска партия и проевропейската позиция, която заехме, както и изказванията на министрите на външните работи и на отбраната - Кристиан Вигенин и Ангел Найденов, също дадоха своето отражение", коментира той.

По думите му сега не е време за оставки, лидерът на партията има мандат да направи промени в ръководството и това е изцяло негова преценка. В анализа на всяка от структурите обаче трябва да са ясни местните причини за загубата и за ниската активност на привържениците на БСП, призова той и отчете вяло участие в кампанията дори на някои от депутатите.

На въпрос има ли вариант Сергей Станишев да е премиер Дъбов отговори: "Станишев можеше да е министър-председател преди една година. Решението тогава беше негово и сега този въпрос не е актуален". Гуцанов, който тази сутрин в телевизионно интервю не изключи варианта Станишев да застане начело на правителството, сега коментира, че не е лансирал подобна теза и ако лидерът е искал поста, е можел да го заеме и преди една година.

"Единственото, което не е възможно, е да избягаме от вечното си жилище. Всичко друго е възможно", констатира Гуцанов.

Очакваният в събота пленум на БСП, на който се очаква да се вземат решения за смени в правителството и в ръководството на партията, всъщност ще е в началото на следващата седмица - в понеделник или вторник, съобщи Димитър Дъбов. Той отрече да има забавяне или отлагане на заседанието - просто социалистите искали да проведат всички възможни разговори - вътрешнопартийни, с кабинета и ДПС, преди да излязат със становище за смени. Той отрече до момента да са обсъждани конкретни рокади.

На въпрос дали в разговорите с ДПС ще стане дума за подписване на коалиционно споразумение Дъбов отговори, че засега такива разговори не са водени, възможно е да се стигне до това, но не се наема на този етап да коментира.